CELEX: 32014D0924
Language: mt
Date: 2014-12-16 00:00:00
Title: 2014/924/UE: Deċiżjoni ta' Implimentazzjoni tal-Kummissjoni tas- 16 ta' Diċembru 2014 li tipprovdi deroga minn ċerti dispożizzjonijiet tad-Direttiva tal-Kunsill 2000/29/KE fir-rigward tal-injam tal-fraxxnu ( Fraxinus L.), li joriġina mill-Kanada u l-Istati Uniti tal-Amerika (notifikata bid-dokument C(2014) 9469)

18.12.2014   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 363/170
               
            DEĊIŻJONI TA' IMPLIMENTAZZJONI TAL-KUMMISSJONI
      tas-16 ta' Diċembru 2014
      li tipprovdi deroga minn ċerti dispożizzjonijiet tad-Direttiva tal-Kunsill 2000/29/KE fir-rigward tal-injam tal-fraxxnu (Fraxinus L.), li joriġina mill-Kanada u l-Istati Uniti tal-Amerika
      
         
            (notifikata bid-dokument C(2014) 9469)
         
      
      
         (2014/924/UE)
      
      IL-KUMMISSJONI EWROPEA,
      Wara li kkunsidrat it-Trattat dwar il-Funzjonament tal-Unjoni Ewropea,
      Wara li kkunsidrat id-Direttiva tal-Kunsill 2000/29/KE tat-8 ta' Mejju 2000 dwar il-miżuri protettivi kontra l-introduzzjoni ġewwa l-Komunità ta' organiżmi ta' ħsara għall-prodotti tal-pjanti u kontra t-tixrid tagħhom ġewwa l-Komunità (1), u b'mod partikolari l-ewwel inċiż tal-Artikolu 15(1) tagħha,
      Billi:
      
                  (1)
               
               
                  Skont l-Artikolu 5(1) tad-Direttiva 2000/29/KE flimkien mal-punti 2.3, 2.4 u 2.5 tat-Taqsima I tal-Parti A tal-Anness IV tagħha, l-Istati Membri għandhom jipprojbixxu l-introduzzjoni fl-Unjoni tal-injam u l-qoxra tas-siġar tal-fraxxnu (Fraxinus L.) li joriġinaw fil-Kanada u l-Istati Uniti, sakemm ma jissodisfawx ir-rekwiżiti speċjali stabbiliti fit-tieni kolonna ta' dawk il-punti. Dawn il-punti ġew emendati l-aħħar bid-Direttiva ta' Implimentazzjoni tal-Kummissjoni 2014/78/UE (2).
               
            
                  (2)
               
               
                  Permezz ta' ittri datati l-20 ta' Awwissu 2014 u d-9 ta' Settembru 2014, il-Kanada talbet dewmien fl-applikazzjoni tal-punti msemmija fil-premessa (1), biex tadatta s-sistemi ta' ċertifikazzjoni tal-esportazzjoni tagħha għal dawk ir-rekwiżiti.
               
            
                  (3)
               
               
                  Permezz ta' ittra datata t-2 ta' Settembru 2014, l-Istati Uniti talbu dewmien fl-applikazzjoni tal-punti msemmija fil-premessa (1), biex jiġu adattati s-sistemi ta' ċertifikazzjoni tal-esportazzjoni tagħhom għal dawk ir-rekwiżiti.
               
            
                  (4)
               
               
                  Il-Kanada u l-Istati Uniti għandhom storja stabbilita ta' konformità mal-kundizzjonijiet li jikkonċernaw l-injam u l-qoxra tas-siġar tal-fraxxnu (Fraxinus L.).
               
            
                  (5)
               
               
                  Huwa xieraq li l-Istati Membri jiġu awtorizzati jidderogaw mill-punti 2.3, 2.4 u 2.5 tat-Taqsima I ta' Parti A tal-Anness IV tad-Direttiva 2000/29/KE temporanjament fir-rigward tal-introduzzjoni fl-Unjoni tal-injam u l-qoxra tas-siġar tal-fraxxnu (Fraxinus L.), li joriġinaw fil-Kanada u fl-Istati Uniti. Dik id-deroga għandha tkun soġġetta għal kundizzjonijiet li jassiguraw li r-riskju fitosanitarju rispettiv ikun ta' livell aċċettabbli.
               
            
                  (6)
               
               
                  L-Istati Membri għandhom minnufih jinnotifikaw lill-Kummissjoni u lill-Istati Membri l-oħra dwar kull kunsinna li ma tikkonformawx mal-kundizzjonijiet ta' din id-Deċiżjoni, biex jiżguraw ħarsa ġenerali effettiva dwar is-sitwazzjoni u l-azzjoni, kif xieraq, fil-livell tal-Unjoni.
               
            
                  (7)
               
               
                  Il-miżuri stipulati f'din id-Deċiżjoni huma skont l-opinjoni tal-Kumitat Permanenti dwar il-Pjanti, l-Annimali, l-Ikel u l-Għalf,
               
            ADOTTAT DIN ID-DEĊIŻJONI:
      Artikolu 1
      Awtorizzazzjoni biex tingħata deroga
      1.   B'deroga mill-Artikolu 5(1) tad- Direttiva 2000/29/KE flimkien ma' punti 2.3, 2.4 u 2.5 tat-Taqsima I tal-Parti A tal-Anness IV ta' dik id-Direttiva, l-Istati Membri jistgħu jawtorizzaw l-introduzzjoni fit-territorju tagħhom ta' injam u qoxra iżolata tal-fraxxnu (Fraxinus L.), li joriġinaw fil-Kanada u l-Istati Uniti tal-Amerika, li jissodisfaw il-kundizzjonijiet stabbiliti fl-Anness ta' din id-Deċiżjoni.
      2.   B'deroga mill-Artikolu 5(1) tad-Direttiva 2000/29/KE flimkien mal-punt 2.5 tat-Taqsima I tal-Parti A tal-Anness IV ta' dik id-Direttiva, l-Istati Membri jistgħu jawtorizzaw l-introduzzjoni fit-territorju tagħhom ta' oġġetti magħmula mill-qoxra tal-fraxxnu (Fraxinus L.), li joriġinaw fil-Kanada u l-Istati Uniti tal-Amerika, li jissodisfaw il-kundizzjonijiet stabbiliti fil-punt (4) tal-Anness ta' din id-Deċiżjoni.
      Artikolu 2
      Ċertifikat fitosanitarju
      Iċ-ċertifikat fitosanitarju, kif stabbilit fl-Artikolu 13(1) (ii) tad-Direttiva 2000/29/KE, għandu jinħareġ jew fil-Kanada jew fl-Istati Uniti tal-Amerika. Taħt id-“Dikjarazzjoni addizzjonali”, dan iċ-ċertifikat għandu jinkludi l-elementi li ġejjin:
      
                  (a)
               
               
                  dikjarazzjoni “Skont ir-rekwiżiti tal-UE stabbiliti fid-Deċiżjoni ta' Implimentazzjoni tal-Kummissjoni 2014/924/UE (*)
                  
               
            
                  (b)
               
               
                  meta applikabbli, indikazzjoni dwar liema kundizzjoni hija ssodisfata, kif stabbilit fil-punt (1), (2) jew (3) tal-Anness;
               
            
                  (c)
               
               
                  meta applikabbli, l-isem taż-żona ħielsa mill-pesti fit-tifsira tal-punt (1), (2) jew (3) tal-Anness.
               
            Artikolu 3
      Notifika tan-nuqqas ta' konformità
      L-Istati Membri għandhom jinnotifikaw lill-Kummissjoni u lill-Istati Membri l-oħra b'kull konsenja li ma tikkonformax mal-kundizzjonijiet stabbiliti fl-Anness.
      Dik in-notifika għandha ssir mhux aktar tard minn tlett ijiem tax-xogħol wara d-data ta' interċettazzjoni ta' konsenja bħal din.
      Artikolu 4
      Data tal-iskadenza
      Din id-Deċiżjoni għandha tiskadi nhar il-31 ta' Diċembru 2015.
      Artikolu 5
      Destinatarji
      Din id-Deċiżjoni hija indirizzata lill-Istati Membri.
      
         Magħmul fi Brussell, is-16 ta' Diċembru 2014.
         
            
               Għall-Kummissjoni
            
            Vytenis ANDRIUKAITIS
            
               Membru tal-Kummissjoni
            
         
      
      
         (1)  ĠU L 169, 10.7.2000, p. 1.
      
         (2)  Id-Direttiva ta' Implimentazzjoni tal-Kummissjoni 2014/78/UE tas-17 ta' Ġunju 2014 li temenda l-Annessi I, II, III, IV u V tad-Direttiva tal-Kunsill 2000/29/KE dwar il-miżuri protettivi kontra l-introduzzjoni ġewwa l-Komunità ta' organiżmi ta' ħsara għall-prodotti tal-pjanti u kontra t-tixrid tagħhom ġewwa l-Komunità (ĠU L 183, 24.6.2014, p. 23).
      
         (*)  ĠU L 363, 18.12.2014, p. 170.”
      
         ANNESS
         KUNDIZZJONIJIET KIF IMSEMMIJA FL-ARTIKOLU 1
         L-injam u l-qoxra iżolata tal-fraxxnu (Fraxinus L.) imsemmija fl-Artikolu 1(1) għandhom jissodisfaw, kif applikabbli, il-kundizzjonijiet stabbiliti fil-punt (1), (2) jew (3). L-injam u l-qoxra, kif imsemmija fl-Artikolu 1(1), u oġġetti oħra magħmula mill-qoxra tal-fraxxnu (Fraxinus L.), kif imsemmija fl-Artikolu 1(2), għandhom jissodisfaw il-punt (4).
         
                     (1)
                  
                  
                     Injam tal-fraxxnu (Fraxinus L.), elenkat jew le fost il-kodiċijiet NM fil-Parti B tal-Anness V tad-Direttiva 2000/29/KE, inkluż injam li ma jkunx żamm il-wiċċ tond naturali tiegħu, għandu jissodisfa waħda mill-kundizzjonijiet li ġejjin:
                     
                                 (a)
                              
                              
                                 joriġina minn żona stabbilita mill-għaqda nazzjonali tal-ħarsien tal-pjanti fil-pajjiż esportatur bħala libera mill-Agrilus planipennis Fairmaire b'konformità mal-Istandards Internazzjonali għal Miżuri Fitosanitarji rilevanti; jew
                              
                           
                                 (b)
                              
                              
                                 huwa kwadrat biex ikun jista' jitneħħa kompletament il-wiċċ tond.
                              
                           Dan il-punt ma għandux japplika għal injam fil-forma ta':
                     
                                 (a)
                              
                              
                                 laqxiet, miksuba kompletament jew parzjalment minn dawn is-siġar,
                              
                           
                                 (b)
                              
                              
                                 materjal tal-ippakkjar tal-injam, fil-forma ta' kontenituri tal-ippakkjar, kaxxi, ċestuni, tankijiet u ppakkjar simili, paliti, kaxxi tal-paliti u twavel tat-tagħbija oħrajn, għenuq tal-paliti, li huma attwalment użati għat-trasport ta' oġġetti ta' kull xorta,
                              
                           
                                 (c)
                              
                              
                                 injam użat bħala feles jew appoġġ għat-tagħbija mhux tal-injam.
                              
                           
               
                     (2)
                  
                  
                     Injam f'forma ta' laqxiet miksub kompletament jew parzjalment mill-fraxxnu (Fraxinus L.), elenkat jew le fost il-kodiċijiet NM fil-Parti B tal-Anness V tad-Direttiva 2000/29/KE, għandu jissodisfa waħda mill-kundizzjonijiet li ġejjin:
                     
                                 (a)
                              
                              
                                 joriġina minn żona stabbilita mill-għaqda nazzjonali tal-ħarsien tal-pjanti fil-pajjiż esportatur bħala libera mill-Agrilus planipennis Fairmaire b'konformità mal-Istandards Internazzjonali għal Miżuri Fitosanitarji rilevanti; jew
                              
                           
                                 (b)
                              
                              
                                 ġie pproċessat f'biċċiet ta' mhux aktar minn 2,5 cm ħxuna u wisa'.
                              
                           
               
                     (3)
                  
                  
                     Qoxra iżolata tal-fraxxnu (Fraxinus L.) għandha tissodisfa waħda mill-kundizzjonijiet li ġejjin:
                     
                                 (a)
                              
                              
                                 toriġina minn żona stabbilita mill-għaqda nazzjonali tal-ħarsien tal-pjanti fil-pajjiż esportatur bħala libera mill-Agrilus planipennis Fairmaire b'konformità mal-Istandards Internazzjonali għal Miżuri Fitosanitarji rilevanti; jew
                              
                           
                                 (b)
                              
                              
                                 ġiet ipproċessata f'biċċiet ta' mhux aktar minn 2,5 cm ħxuna u wisa'.
                              
                           
               
                     (4)
                  
                  
                     Injam tal-fraxxnu (Fraxinus L.), injam fil-forma ta' laqxiet miksuba sħiħa jew f'biċċiet mill-fraxxnu (Fraxinus L.) u qoxra iżolata tal-fraxxnu (Fraxinus L.), kif kopert mill-punt (1), (2) jew (3), u oġġetti oħra magħmula mill-qoxra tal-fraxxnu (Fraxinus L.), kif imsemmija fl-Artikolu 1(2), kienu s-suġġett għall-ispezzjonijiet viżwali, ikkampjunar u ttestjar kif jixraq għall-propjetajiet ta' dawk il-prodotti tal-pjanti u oġġetti oħra, biex ikun żgurat li huma ħielsa mill-Agrilus planipennis Fairmaire skont l-Istandard Internazzjonali għal Miżuri Fitosanitarji Nru 23 dwar linji gwida għall-ispezzjoni (1).
                  
               
            (1)  ISPM 23. 2005. Linji gwida għall-ispezzjonijiet. Ruma, l-IPPC, FAO.